**projektas**

**reg. Nr. T-**

**2.41. darbotvarkės klausimas**

**Pasvalio rajono savivaldybės taryba**

**Sprendimas**

**Dėl PASVALIO socialinių paslaugų centro didžiausio leistino pareigybių (etatų) skaičiaus patvirtinimo**

2021 m. gruodžio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 7 punktu, 4 dalimi, Lietuvos Respublikos socialinių paslaugų įstatymo 13 straipsnio 4 dalies 6 punktu, Pasvalio socialinių paslaugų centro nuostatų, patvirtintų Pasvalio rajono savivaldybės tarybos 2018 m. lapkričio 21 d. sprendimu Nr. T1-226 „Dėl Pasvalio rajono paslaugų ir užimtumo centro pagyvenusiems ir neįgaliesiems pavadinimo pakeitimo ir nuostatų patvirtinimo“, 43 punktu, atsižvelgdama į Pasvalio socialinių paslaugų centro 2021 m. gruodžio 6 d. raštą Nr. 2-527 „Dėl Pasvalio socialinių paslaugų centro pareigybių (etatų) sąrašo“, Pasvalio rajono savivaldybės taryba nusprendžia:

1. Patvirtinti Pasvalio socialinių paslaugų centro didžiausią leistiną darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto, specialiosios programos lėšų ir Valstybės specialiųjų tikslinių dotacijų, Valstybės biudžeto lėšų, pareigybių (etatų) skaičių – 113 etatai.

2. Pripažinti netekusiu galios Pasvalio rajono savivaldybės tarybos 2019 m. gruodžio 18 d. sprendimą Nr. T1-256 „Dėl Pasvalio socialinių paslaugų centro didžiausio leistino pareigybių (etatų) skaičiaus patvirtinimo“.

3. Sprendimas įsigalioja 2022 m. sausio 1 d.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administraciniam teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Socialinės paramos ir sveikatos skyriaus vedėja

R. Ožalinskienė

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**DĖL PASVALIO socialinių paslaugų centro didžiausio leistino pareigybių (etatų) skaičiaus patvirtinimo**

2021 m. gruodžio 7 d.

Pasvalys

**1. Sprendimo projekto rengimo pagrindas. Pasvalio socialinių paslaugų centro**

Pasvalio socialinių paslaugų centro 2021 m. gruodžio 6 d. raštas Nr. 2-527 „Dėl Pasvalio socialinių paslaugų centro pareigybių (etatų) sąrašo“.

**2. Sprendimo projekto tikslai ir uždaviniai.**

Šiuo sprendimu keičiamasPasvalio socialinių paslaugų centro didžiausias leistinas darbuotojų, dirbančių pagal darbo sutartis ir gaunančių darbo užmokestį iš Savivaldybės biudžeto, specialiosios programos lėšų ir Valstybės specialiųjų tikslinių dotacijų, Valstybės biudžeto lėšų, pareigybių (etatų) skaičius, nes nuo 2021m. liepos 1 d. ir nuo 2022 m. sausio 1 d. įsigalioja nauji teisės aktai neįgaliųjų socialinės integracijos, socialinės priežiūros paslaugų teikimo srityse siekiant užtikrinti neįgaliųjų, senyvo amžiaus asmenų bei tėvų globos netekusių vaikų poreikius.

Iki 2021 m. rugpjūčio 31 d. asmeninio asistento paslaugų neįgaliesiems teikimas buvo finansuojamas iš Europos Sąjungos (toliau – ES) struktūrinių fondų lėšų pagal bendrai finansuojamą projektą „Kompleksinės paslaugos šeimai“. Asmeninio asistento teikiamos neįgaliesiems turintiems fizinę ar kompleksinę negalią paslaugos buvo reglamentuotos Lietuvos Respublikos socialinės apsaugos ir darbo ministro 2018 m. lapkričio 23 d. įsakymu Nr. A1-657 patvirtintame Asmeninio asistento organizavimo ir teikimo tvarkos apraše. Projekte dvejų metų laikotarpiui buvo įdarbinti du asmeniniai asistentai, kuriems darbo užmokestis, kuro bei kitos išlaidos buvo finansuojamos ES lėšomis. Nuo 2021 liepos 1 d. įsigaliojus Lietuvos Respublikos neįgaliųjų socialinės integracijos įstatymo 16 straipsnio 2 dalies 6 punktui, 251 straipsnio 2 daliai bei Asmeninės pagalbos poreikio nustatymo ir asmeninės pagalbos teikimo tvarkos aprašui, patvirtintam Lietuvos Respublikos socialinės apsaugos ir darbo ministro 2021 m. liepos 1 d. įsakymu Nr. A1-478 „Dėl Lietuvos Respublikos neįgaliųjų socialinės integracijos įstatymo 251 straipsnio įgyvendinimo“, asmeninio asistento paslaugos buvo tęsiamos ir asmeninio asistento darbo užmokestis, kuro ir kitos išlaidos finansuojamos iš Valstybės biudžeto lėšų sutartiniais pagrindais. Kadangi šios paslaugos gavėjų skaičius nuolat didėja (šiuo metu teikiama 14 neįgaliųjų), todėl 2022 m. planuojama įdarbinti dar du asmeninius asistentus. Asmeninio asistento skaičių prašoma padidinti ***dviem etatais***.

Paslaugų centro pagalbos į namus padalinys teikia socialinės priežiūros (pagalbos į namus) paslaugas 214 gavėjų ir dienos socialinės globos asmens namuose 35 gavėjams. Šių paslaugų poreikis kasmet didėja. Paslaugas teikia 42 lankomosios priežiūros darbuotojai (35,25 etato). Darbo užmokestis finansuojamas iš savivaldybės biudžeto lėšų, kai paslaugos teikiamos senyvo amžiaus ir negalia turintiems asmenims, iš valstybės tikslinių dotacijų Savivaldybės biudžetui, kai socialinė globa teikiama asmenims su sunkia negalia ir specialiosios programos lėšų proporcingai visiems gavėjams. Už teikiamas socialinės priežiūros (pagalbos į namus) ir socialinės globos paslaugas asmens namuose paslaugų gavėjai moka, asmuo už socialines paslaugas nemoka, jei asmens pajamos neviršija 256,0 Eur (2VRP). Mokėjimo sąlygas nustato Lietuvos Respublikos Vyriausybė ir Savivaldybės taryba. Per metus už šių paslaugų teikimą asmens mokėjimai sudaro apie 60000 Eur. Lankomosios priežiūros darbuotojoms darbo užmokestis mokamas už faktiškai dirbtą valandų kiekį. Nuo 2021 metų dienos socialinė globa asmens namuose, paslaugų gavėjų pageidavimu, buvo pradėta teikti slenkančiu grafiku, socialinę globa teikiant savaitgaliais ir švenčių dienomis. Todėl reikalingas didesnis teikiančių šias paslaugas darbuotojų skaičius. Socialinė priežiūra (pagalba į namus) teikiama iki 10 valandų per savaitę, dienos socialinė globa asmens namuose – iki 8 valandų per parą. Atsižvelgiant į socialinių paslaugų poreikį, pasitaiko atvejų, kai vienas darbuotojas prižiūri vieną paslaugų gavėją namuose. Prašoma padidinti lankomosios priežiūros etatų **skaičių 3 etatais**. Socialinės priežiūros paslaugos (pagalbos į namus) nuo 2022 metų sausio 1 d. bus akredituojamos vadovaujantis Socialinės priežiūros akreditavimo tvarkos aprašu, patvirtintu Lietuvos Respublikos socialinės apsaugos ir darbo ministro 2020 m. birželio 30 d. įsakymu Nr. A1-622 „Dėlsocialinės priežiūros akreditavimo tvarkos aprašo patvirtinimo“ ir Akredituotos socialinės priežiūros teikimo reikalavimais, patvirtintaisLietuvos Respublikos socialinės apsaugos ir darbo ministro 2021 m. liepos 5 d. įsakymu Nr. A1-492 „Dėlakredituotos socialinės priežiūros teikimo reikalavimų patvirtinimo“. Pagal Lietuvos Respublikos socialinės apsaugos ir darbo ministro 2017 m. rugpjūčio 24 d. įsakymu Nr. A1-448 patvirtintas pagalbos į namus organizavimo ir teikimo rekomendacijomis, socialinės priežiūros (pagalbos į namus) teikimo organizavimui vienam socialiniam darbuotojui turi būti priskirta 40–50 paslaugų gavėjų. Pasvalio socialinių paslaugų centre socialinę priežiūrą ir socialinę globą asmens namuose organizuoja tik du socialiniai darbuotojai, 250 asmenų. Prašoma padidinti pagalbos į namus padalinio, organizuojančių socialinių darbuotojų **skaičių vienu etatu**. Šio darbuotojo darbo užmokestis būtų finansuojamas iš įstaigos specialiosios programos lėšų.

Globos koordinatorius (socialinio darbuotojo) etatas globos centro padalinyje turi būti įvedamas vadovaujantis, pasirašyta sutartimi su Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos, Pasvalio rajono savivaldybės administracijos ir Pasvalio socialinių paslaugų centro. Iš ES projekto lėšų įdarbinti 2 darbuotojai (globos koordinatorius ir psichologas), nupirktas automobilis, įrengtos 2 darbo vietos (baldai, kompiuterinė įranga). 2 socialiniai darbuotojai (globos koordinatoriai) ir 2 socialiniai darbuotojai atestuoti pagal globėjų ir įtėvių mokymo ir konsultavimo (GIMK), kurie vestų mokymus globėjams ir budintiems globotojams, turi būti įdarbinti Savivaldybės biudžeto lėšomis. 2020–2021 metais GIMK specialistų paslaugos buvo perkamos iš kaimyninių rajonų specialistų, įstaiga neturėjo atestuotų specialistų. 2021 metų pabaigoje dvi globos centro darbuotojos baigė šiuos mokymus ir joms suteikta tarnybos atestuoto asmens kvalifikacija. Nuo 2022 m. GIMK mokymus pradės vesti centro Globos darbuotojos. Pagal (nauja redakcija 2021-06-12) Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 patvirtintą Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašą, turi būti įdarbinti du GIMK darbuotojai ir dirbti po pilną etatą, o įdarbinus du GIMK specialistus pilnu etatu, išlieka poreikis **1 etato** globos koordinatoriaus, kurį turime įdarbinti pagal pasirašytą sutartį.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Pasvalio socialinių paslaugų centre pagerės teikiamų socialinės priežiūros paslaugų kokybė, ji atitiks keliamus Lietuvos Respublikos neįgaliųjų socialinės integracijos įstatymo, Lietuvos Respublikos socialinių paslaugų ir jų poįstatyminių teisės aktų reikalavimus dėl akreditacijos.

**4. Skaičiavimai, išlaidų sąmatos, finansavimo šaltiniai**.

Patenkinus Pasvalio socialinių paslaugų centro prašymą nuo 2022 m. sausio 1 d. padidinti didžiausią leistiną etatų skaičių septyniais etatais iki 113 etatų, preliminarus papildomas lėšų poreikis būtų: 2 etatams asmeninio asistento iš Valstybės biudžeto lėšų 24062 Eur su „Sodros“ mokesčiais, metams; 3 lankomosios priežiūros darbuotojų etatams, iš jų 1 etatui iš specialiosios programos lėšų 12032 Eur su „Sodros“ mokesčiais, metams, 2 etatams iš Savivaldybės biudžeto lėšų 24062 Eur su „Sodros“ mokesčiais, metams; 1 etatui socialinio darbuotojo (organizuojančio pagalbos į namus paslaugas) specialiosios programos lėšų 14322 Eur iš su „Sodros“ mokesčiais, metams; 1 globos koordinatoriaus (socialinio darbuotojo) etatui Globos centre, 14322 Eur iš Savivaldybės biudžeto lėšų. su „Sodros“ mokesčiais metams. Šiems etatams bus reikalinga lėšų iš viso lėšų „Sodros“ mokesčiais, metams – 88800,80 Eur, iš jų iš Valstybės biudžeto lėšų 24062 Eur, iš Savivaldybės biudžeto lėšų 38385 Eur, iš specialiosios programos 26354 Eur.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Sprendimo projekto atskiras vertinimas neatliekamas, rezultatai nepateikiami atskiru dokumentu. Neigiamos pasekmės nenumatomos.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Įgyvendinamuosius teisės aktus turėtų priimti Pasvalio socialinių paslaugų centro direktorius.

**7. Sprendimo projekto antikorupcinis vertinimas.** Neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Pasvalio socialinių paslaugų centras, Socialinės paramos ir sveikatos skyriaus vedėja Ramutė Ožalinskienė.

PRIDEDAMA. Pasvalio socialinių paslaugų centro raštas.

Socialinės paramos ir sveikatos skyriaus vedėja Ramutė Ožalisnskienė